ગુજરાતીમાં આનંદ, લહેર, લહેજત, સુખ. મજા પડવી-ઉડાવવી-કરવી-માણવી-મારવી-લૂંટવી છે ‘ને મજા ચખાડવી પણ છે. મજા ધરાવવી નથી. સ્ત્રીલિંગ મજા લાગણીનો મામલો છે. મજાના વિશિષ્ટ અર્થ છે- ઉત્સાહ, કસ, બળ, સત્ત્વ, શક્તિ. કે પછી ગર, ગર્ભ, રસ, ચરબી, માવો. મજ્જા = હાડકાંમાંનો માવો/શરીરની એક ધાતુ/સ્નાયુ. મજ્જાતંત્ર એટલે નર્વસ સિસ્ટમ વા ચેતાતંત્ર. સંસ્કૃતમાં મજજ વર્ડ સાથે ઊંડા ઊતરવાની, નાહવાની, ડૂબવાની, ઓગળવાની, ભળી જવાની ક્રિયા વણાયેલી છે. અગંભીર કે નકારાત્મક રીતે ટીકા, મશ્કરી ચ રમૂજ માટે મજા વપરાય છે. તમાશો, ખેલ. ઇન્દ્રિયગમ્ય સ્વાદ ઓર ભોગ માટે મજાનો યુઝ થાય છે. ગમ્મત, ક્રીડા, લિજ્જત, રસ. સુના હૈ જૈનવાદમાં અઢાર દૂષણ કીધાં છે, જેમાં એક મજા છે. નવમાંના એક રસનો વર્ણ શ્વેત ‘ને દેવ પ્રમથ. ગણપતિ અથર્વશિર્ષમાં પ્રથમ મહાભૂતેશ ગણેશને તો શિવ પંચાક્ષરસ્તોત્રમાં સર્વ ભૂતના આદિ અંત શિવને પ્રમથનાથ કીધાં છે. યાદ રહે ગ્રીક માયથોલોજીના પ્રોમેથિઅસનું કનેક્શન આ પ્રમથમાં. ભલે પ્રમથનો એક અર્થ શારીરિક માનસિક વ્યથા પહોંચાડનાર થતો ‘ને મજાના દેવ કે દાનવ કે ઇવન મનુષ્ય જે હોય તે, વી લવ મજા.